รายงานการประชุมสภาผู้นำ บ้านมะนัง หมู่ที่ 5 ตำบลปาล์มพัฒนา

ครั้งที่ 5 / 2559

วันที่ 5 เดือน มกราคม พ.ศ. 2559 ณ ศาลาเอนกประสงค์บ้านมะนัง

.........................................................................................................................................................................

เปิดประชุมเวลา 13.00 น.

เมื่อที่ประชุมพร้อม นายสมใจ ส่องสง ผู้ใหญ่บ้าน ประธานในที่ประชุมได้ดำเนินการประชุมตามระเบียบวาระการประชุม ดังนี้

ระเบียบวาระที่ 1 เรื่องที่ประธานแจ้งที่ประชุมทราบ

1.1 บทบาทและอำนาจหน้าที่ของคณะกรรมการหมู่บ้านอพป.ตามพ.ร.บ. จัดระเบียบบริหารหมู่บ้าน อพป. พ.ศ.2522 โดยรายละเอียดตามเอกสารแนบและได้แจ้งให้คณะกรรมการหมู่บ้านทราบตามรายละเอียด

1.2 แจ้งสถิติข้อมูลอุบัติเหตุช่วงเทศกาลปีใหม่ ระหว่างวันที่ 29 ธันวาคม 2558 – 4 มกราคม 2559 มีการเกิดเหตุจำนวน 25 ครั้ง ของจังหวัดสตูล อำเภอมะนัง มีการตั้งจุดตรวจจุดสกัด ร่วม 7 วัน จำนวน 2 จุด บ้านผัง 10 ม. 3 ต.นิคมพัฒนา และบ้านผังปาล์ม 1 ต.ปาล์มพัฒนา มีการเกิดเหตุจำนวน 2 ครั้ง มีผู้บาดเจ็บจำนวน 2 ราย สำหรับการดำเนินคดีเมาแล้วขับของอำเภอมะนังไม่พบผู้กระทำผิด

ระเบียบวาระที่ 2 เรื่องรับรองรายงานการประชุมครั้งแล้ว

- รับรองรายงานการประชุม -

ระเบียบวาระที่ 3 เรื่องติดตามผลการประชุมครั้งที่แล้ว

- ไม่มี -

ระเบียบวาระที่ 4 เรื่องเสนอเพื่อทราบและพิจารณา

4.1 มีการติดตามโครงการมาตรการส่งเสริมความเป็นอยู่ระดับตำบล (งบ 5 ล้านบาท) โดย ตัวแทน 2 คน มีผญบ.และกรรมการหมู่บ้านจำนวน 1 คนเป็นกรรมการตรวจการจ้างโครงการตามมาตรการส่งเสริมความเป็นอยู่ในระดับตำบล เพื่อให้โครงการเป็นไปด้วยความโปร่งใสและป้องกันการทุจริต ของหมู่บ้านตามโครงการดังนี้

- โครงการซ่อมสร้างถนนซอยลุงทิพย์

- โครงการซ่อมสร้างถนนซอยข้างวัดย่าบล

- โครงการสนับสนุนอาหารกลางวันแก่โรงเรียน

ทั้งนี้การดำเนินโครงการ มีการดำเนินการอยู่ในขณะนี้และมีการรายงานให้อำเภอทราบเป็นระยะๆ

4.2 แจ้งให้มีการเฝ้าระวังดูแลลูกหลานใน เรื่องยาเสพติด เช่น น้ำกระท่อมและยาเสพติดอื่นๆ ผู้ที่ต้องการบำบัดสามารถเข้ารับการบำบัดได้โดยแจ้งทางผู้นำในหมู่บ้าน

4.3 การบริหารจัดการกองทุนฯ และกลุ่มต่างๆ ให้มีการขับเคลื่อนงานและนำเสนอข้อมูลในการประกวดผู้ใหญ่บ้านด้วย

4.4 แจ้งการรับลงทะเบียนทหารกองเกิน และการรับหมายเรียกตั้งแต่บัดนี้ ณ ที่ว่าการอำเภอมะนัง

4.5 การประกวดผู้ใหญ่บ้านแหนบทองคำ ของนายสมใจ ส่องสง ในวันที่ 13 ม.ค. 59 โดยได้เป็นตัวแทนของอำเภอมะนัง ในการเข้ารับการประกวด ขอความร่วมมือทุกท่านช่วยเหลือและร่วมในวันประกวดด้วย

4.6 ผอ.รร.บ้านมะนัง แจ้งเรื่องการจัดกิจกรรมวันเด็กแห่งชาติ ณ โรงเรียนบ้านมะนัง หมู่ที่ 5 ตำบลปาล์มพัฒนา ในวันเสาร์ ที่ 9 มกราคม 2559 ให้ทุกคนได้เข้าร่วมในกิจกรรมวันเด็กด้วยมีทั้งกลางวันและกลางคืน

4.7 เจ้าหน้าที่สาธารณสุข รพ.สต.บ้านมะนัง แจ้งการให้บริการของหน่วยแพทย์อาสาฯเคลื่อนที่ ในวันที่ 8 มกราคม 2559 ณ โรงเรียนบ้านป่าพน หมู่ที่ 6 ตำบลปาล์มพัฒนา อำเภอมะนัง จังหวัดสตูล สามารถเข้ารับบริการกันได้

4.8 การดำเนินกิจกรรมโครงการสสส.ในโครงการบ้านมะนังเข้มแข็งด้วยเศรษฐกิจพอเพียงที่ยั่งยืน ได้มีการจัดกิจกรรม ที่ผ่านมาคือ การอบรมการออมโดยสหกรณ์จังหวัดสตูล ได้ลงมาให้ความรู้เกี่ยวกับการออมเพื่อส่งเสริมให้มีการรวมกลุ่มโดยการออมกับสหกรณ์และกลุ่มต่างๆที่สามารถทำให้มีการเก็บเงินออมมากขึ้น และการเรียนรู้ในวิธีการทำปุ๋ยหมัก เพื่อลดต้นทุนการผลิตและลดการใช้ปุ๋ยเคมี ในการปลูกพืชผักสามารถทำได้เองในครัวเรือนได้ โดยมีผู้เข้าร่วมในการอบรม จำนวน 40 คน ซึ่งทำให้มีความรู้ในกิจกรรมได้เป็นอย่างดี และคณะทำงานมีการวางแผนในการดำเนินกิจกรรมต่อไปในเดือนมกราคม 2559 คือ กิจกรรมการทำขนมและการปลูกพืชปลอดสารพิษ ซึ่งจะมีการแจ้งประชาสัมพันธ์ให้ครัวเรือนมีการเข้าร่วมกิจกรรมต่อไป

ระเบียบวาระที่ 5 เรื่องอื่น ๆ

5.1 อบต.แจ้งการแข่งขันกีฬาอบต.ปาล์มฯสัมพันธ์ จะเลื่อนมาแข่งขันให้ตรงกับวันที่ ประกวดผู้ใหญ่บ้าน ในวันที่ 13 มกราคม 2559

ปิดประชุมเวลา 16.00 น.

ลงชื่อ..........................................................ผู้จดรายงานการประชุม

(นางวรรณา ส่งศรี)

บัณฑิตอาสาฯ

ลงชื่อ........................................................ผู้รับรองรายงานการประชุม

(นายสมใจ ส่องสง)

ผู้ใหญ่บ้านหมู่ที่ 5 ตำบลปาล์มพัฒนา

ภาพการประชุมประจำเดือนมกราคม 2559

บ้านมะนัง หมู่ที่ 5 ตำบลปาล์มพัฒนา อำเภอมะนัง จังหวัดสตูล



